钦定古今图书集成/明伦汇编/闺媛典/第046卷 > 戴复古妻
## 钦定古今图书集成/明伦汇编/闺媛典/第046卷 > 戴复古妻

按《辍耕录》：“戴石屏先生复古未遇时，流寓江左武宁，
有富家翁爱其才，以女妻之。居二三年，忽欲作归计，
妻问其故，告以曾娶。妻白之父，父怒，妻宛曲解释，尽
以奁具赠夫，仍饯以词云：‘惜多才，怜薄命，无计可留
汝。揉碎花笺，忍写断肠句。道傍杨柳依依，千丝万缕，
抵不住、一分愁绪。捉月盟言，不是梦中语。后回君若
重来，不相忘处，把杯酒浇奴坟土’。”夫既别，遂赴水死，
可谓贤烈也矣。